Fotballjentene spiller foran 40.000: - Skal nyte øyeblikket
For det er ventet at minst 40.000 tilskuere tar veien til Friends Arena for EM-finalen i ettermiddag. Norge har spilt for rundt 10.000 publikummere i både Kalmar og Norrköping tidligere i mesterskapet, men nå skal landslaget prestere foran et antall mennesker de aller fleste ikke har vært i nærheten av tidligere. - Jeg har aldri spilt foran så mange før. Jeg er veldig spent selv, så jeg tror det kommer til å bli en helt utrolig opplevelse, sier Kristine Wigdahl Hegland til VG. Hun er en av Even Pelleruds mest betrodde spillere. - Jeg tror jeg kommer til å merke det før kampen og når vi synger nasjonalsangen, men når dommeren først har blåst i gang, tror jeg det blir fullt fokus på fotballen. Det eneste vi kanskje kommer til å slite med, er hvordan vi skal kommunisere med hverandre. - Har dere snakket noe om hvordan dere skal takle dette? - Ikke ennå, men det kommer sikkert litt prat om det i forkant, svarer Hegland.18 år gamle Caroline Graham Hansen er en av mange som får en helt ny opplevelse ved å spille i en mektig arena. Hun har 20 landskamper på samvittigheten. - Jeg har fokus på å nyte øyeblikket, og dette er en opplevelse man ikke får hver dag. Det er min første finale og det skal være litt nerver inne i bildet, men de skal ikke ta overhånd. Norge slo Tyskland i gruppespillet, men må tåle å være underdogs mot en nasjon som står fem strake EM-triumfer. Tyskerne har tatt samtlige gull siden dagens turneringsform ble opprettet i 1997. - Det er et maskineri, og vi så mot Sverige at de nærmer seg nivået de har vært på tidligere. De kommer mye sterkere enn forrige gang mot oss. Det er nok spissene som er deres største styrke, og så er det forsvaret som er den største svakheten, sier Graham Hansen. I semifinalen var de norske fotballjentene tydelig slitne. - Det blir nok et annet kampbilde nå enn mot Danmark, for jeg tror ikke vi blir like baktunge som vi var sist. Tyskland er ikke så opptatt av å ha ballen som det Danmark er, så jeg tror det kan bli mange kontringer mot et lag som kan passe oss bra, sier Graham Hansen.Tyskland har gitt uttrykk for at de frykter at Even Pelleruds utvalgte skal «parkere bussen» på Friends Arena. - Jeg tror ikke vi ser et tysk lag som justerer kursen fordi at de møter Norge. Tyskland er 4-4-2, høye kanter, bang i angrep og trykk. Det er masse løping, og det kommer vi til å se nå også, sier Pellerud. SPORTSBLOGGEN: Tyskerne ergrer seg over Norge Landslagssjefen er ikke i tvil om hva han frykter med fotballstormakten. - De er over oss hvis vi bruker lang tid i midtbaneleddet. Da kommer dem, og det frykter jeg mest. Somler vi med ballen, kommer de med veldig mange spillere. De gjorde det mot Sverige, og jeg er redd for sånne brudd.
De norske fotballjentene møter ikke bare en nasjon med fem strake EM-gull, men også et publikum de aldri har sett maken til.